Victoria Nuland demisionează. Cine va prelua funcția de subsecretar de Stat al SUA
- Antonia Hendrik
- 5 martie 2024, 19:02
Victoria Nuland, subsecretar de Stat pentru Afaceri Politice, se va retrage din activitate, după trei decenii și jumătate în serviciul public din Statele Unite, anunță secretarul de Stat Antony Blinken.
Victoria Nuland, al treilea diplomat american ca rang și ținta frecventă a criticilor pentru opiniile sale belicoase față de Rusia și acțiunile acesteia în Ucraina, își va părăsi postul în această lună, a anunțat marți Departamentul de Stat al SUA.
Victoria Nuland se retrage în următoarele săptămâni
"Victoria Nuland m-a anunțat că intenționează să se retragă în următoarele săptămâni din funcția de subsecretar de Stat pentru Afaceri Politice, un rol în care a personificat angajamentul președintelui Biden de a repune diplomația în centrul politicii noastre externe și de a revitaliza rolul de lider al Americii într-o perioadă crucială pentru națiunea noastră și pentru întreaga lume", anunță Antony Blinken.
WINNING: Victoria Nuland has resigned. This woman has so much Ukrainian blood on her hands it is unimaginable. pic.twitter.com/waqq83lcsV
— @amuse (@amuse) March 5, 2024
Antony Blinken a mai arătat în comunicat că Nuland a avut cele mai multe posturi în Departamentul de Stat.
"Victoria Nuland a avut trei decenii și jumătate de activitate în serviciul public, în mandatele a șase președinți și a zece secretari de Stat. Începând cu prima funcție, cea de ofițer consular în Guangzhou, China, Victoria Nuland a avut cele mai multe posturi în Departamentul de Stat: ofițer politic, ofițer economic, purtător de cuvânt și șef al cancelariei, adjunct al asistentului secretarului de Stat și asistent al secretarului de Stat, emisar special și ambasador. Aceste experiențe i-au oferit Victoriei Nuland cunoștințe enciclopedice asupra a numeroase teme și regiuni, cu o capacitate unică de utilizare a diplomației americane pentru avansarea intereselor și valorilor noastre", subliniază Antony Blinken.
Victoria Nuland demisionează. Sursa foto: Facebook
Cine va ocupa interimar funcția de subsecretar de Stat al SUA
Secretarul de Stat american notează că Nuland este "pasionată" de valorile în care crede: "libertate, democrație, drepturile omului, capacitatea SUA de a inspira și a promova aceste valori în întreaga lume".
John Bass, subsecretar de Stat pentru Management, va prelua interimar funcția de subsecretar de Stat pentru Afaceri Politice până la desemnarea succesorului ei, informează thepostmillennial.com.